André Bork

André Bork eller ved fullt navn Andreas Christoph Bork (født 6. januar i København 1854, død 1. september 1932 i Lillerød ) var en dansk xylograf.
Bork var sønn av den tyskfødte skomakermester, senere rentier Heinrich Wilhelm Bork (1818-1883) og Engeline Maria f. Espersen (1816-1873), og vokste opp i København.


== Læreår ==
Han gikk i lære hos xylograf Hans Peter Hansen i fire år og var samtidig elev ved Det tekniske Selskabs Skole. I 1871 fikk han plass på Kunstakademiet i København, men fulgte undervisningen i den almindelige forberedelsesklasse kun i et kvartal. Samme år som han ble student ved akademiet reiste han til Stuttgart for å lære mer om xylografihåndverket.
I perioden 1883 til 1885 oppholdt han seg i Wien for å arbeide på atelier der, og han fortsatte sin kunstneriske virksomhet andre steder i utlandet. I München var han blant dem som fikk skjære Rudolf von Seitz' illustrasjoner til Johann Wolfgang von Goethes Faust. Her kom han også til å xylografere bilder for det populære vittighetsbladet Fliegende Blätter. Dernest tok han til Paris, hvor han ble involvert i billedarbeidet med Victor Hugos Les travailleurs de la Mer. Så hadde han et oppholld i Berlin. I Firenze utførte han i 1888 træsnit etter Sassoferratos Madonna, fulgt av opphold i Nederland og i London.


== Tilbake til Danmark ==
I Danmark hadde en helst merket seg Borks navn i forbindelse med de flotte tresnittene etter forskjellige maleres originalarbeider, som han fikk stilt ut i København i 1884. I 1893 vendte han endelig hjem og slo seg ned i (Frederiksberg), hvor han fikk opprettet sitt eget xylografiske atelier. Her skar han en rekke forsideportretter for Carl Aller, både mens Allers' illustreret Familie-Journal var utgitt parallelt i Danmark og Norge, og i dem begge etter at bladet ble delt i en dansk og en norsk utgave. Her utførte han storslotte portretter etter fotografi både av Georg Brandes, P.S. Krøyer, Carl Jacobsen (1901), Bjørnstjerne Bjørnson og mange flere. 
Bork skar dessuten tresnitt etter flere av Hans Tegners illustrasjoner for Ludvig Holbergs trebinds Jubeludgave. Bork fikk også utføre en av Erik Werenskiolds eventyrtegninger for Peter Christen Asbjørnsens «Den syvende Fa'r i Huset» for Norske Folke- og Huldre-Eventyr i Udvalg (1879), s. 119, og visstnok også til «Kuldbrænderen», men de som er publisert i boka er alle kreditert Hans Petter Hansens firma eller i et tilfelle hans sønn, Hans Peter Hansen jun. I et brev Erik Werennskiold sender Asbjørnsen fra München 17. november 1879, forteller han:

Hermed sender jeg dem en tegning til «Tyrihans, som fik kongsdatteren til at le.» (Ny samling, anden Udg. 122). Skoleholderen kommer hjem igjen med tre striber i ryggen. Jeg ved ikke om de vil lige den. Dernæst følger originaltegning (vignet) og korrekturtryk til «7de fa'r i huset» (samme udgave pag 21). Den forandres rent ubetydelig. Snittet er af Borck [sic], som i næste uge vil være færdig med to snit til «Kulbrænderen.» Hecht kan ikke påtage sig at skjære portraiterne, da han måtte gjøre det selv og er for optaget med at radere o.s.v - han syntes ellers godt om deres. Hvor skal de sendes hen? - Jeg lader dem ligge her; muligens Borg [les: Bork] kan gjøre det, hvis han bare skjærer portaiter ligeså fint som landskabstegninger. - 

Det skulle bli Adolf Closs som xylograferte Asbjørnsen og Moes portretter for den første gjennomillustrerte eventyrutgaven, men at Bork utførte portretter med minst like stor virtuositet som han gjorde det med landskaper, vitner jo til fulle hans senere kunstnerbane om.
André Borks grav befinner seg på Assistens Kirkegård.


== Noen portretter utført av André Bork ==
Oversikten er baseret på «portrætteredes biografier» i Dansk biografisk leksikon.


== Referanser ==


== Litteratur ==
Erik Henning Edvardsen: Kvitebjørn kong Valemon 2. Gerhard August Schneider – den illustrerte eventyrutgaven som aldri utkom. Norsk Folkeminnelags skrifter nr. 157. Aschehoug. Oslo 2007. ISBN 978-82-03-19197-8.
H.S.H., «André Bork». I: Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
Valdemar Pedersen: Xylograf F. Hendriksen 1847-1938. Foreningen for Boghaandværk. Munksgaard. København 1963.
Philip Weilbach, Weilbachs Kunstnerleksikon, 2. udg., 1895-96. Online
(da) André Bork på Kunstindeks Danmark / Weilbachs Kunstnerleksikon